การขายธุรกิจ ให้คนอื่น
9 ปีก่อน.. เควิน ซิสตรอม ได้สร้าง Instagram   ผ่านไปเพียง 2 ปี เขาตัดสินใจขายธุรกิจของเขาซึ่งตอนนั้นมีพนักงานในบริษัทเพียง 13 คน ให้ Facebook ด้วยมูลค่ากว่า 32,000 ล้านบาท  ถ้าเราคิดว่า เควิน ซิสตรอม เก่ง ที่สามารถสร้างเงินเป็นหมื่นล้านได้ภายใน 2 ปี  แต่ มาร์ก ซักเคอร์เบิร์ก อาจจะเก่งกว่า  เพราะปัจจุบัน Instagram มีมูลค่า 3,200,000 ล้านบาท คิดเป็น 100 เท่าจากราคาที่ขายให้กับ Facebook  เหตุการณ์คล้ายๆ กันนี้เกิดขึ้นกับ Snapchat แต่ผลลัพธ์ต่างกันออกไป..
20 พ.ค. 2562

การขายธุรกิจ ให้คนอื่น / โดย ลงทุนแมน
9 ปีก่อน..
เควิน ซิสตรอม ได้สร้าง Instagram
ผ่านไปเพียง 2 ปี เขาตัดสินใจขายธุรกิจของเขาซึ่งตอนนั้นมีพนักงานในบริษัทเพียง 13 คน
ให้ Facebook ด้วยมูลค่ากว่า 32,000 ล้านบาท
ถ้าเราคิดว่า เควิน ซิสตรอม เก่ง
ที่สามารถสร้างเงินเป็นหมื่นล้านได้ภายใน 2 ปี
แต่ มาร์ก ซักเคอร์เบิร์ก อาจจะเก่งกว่า
เพราะปัจจุบัน Instagram มีมูลค่า 3,200,000 ล้านบาท คิดเป็น 100 เท่าจากราคาที่ขายให้กับ Facebook
เหตุการณ์คล้ายๆ กันนี้เกิดขึ้นกับ Snapchat แต่ผลลัพธ์ต่างกันออกไป..
หลังจากซื้อ Instagram ไปได้เพียงปีเดียว
Facebook ยื่นซื้อบริษัท Snap Inc. เจ้าของ Snapchat ซึ่งเป็นที่นิยมกันในหมู่วัยรุ่นอเมริกัน
ด้วยราคา 100,000 ล้านบาท มากกว่าที่ซื้อ Instagram 3 เท่า
แต่ข้อเสนอนี้ได้ถูกปฏิเสธในทันทีโดยนายอีวาน สปีเกล ผู้ก่อตั้งบริษัท Snap Inc.
เขาให้เหตุผลว่า เขาไม่สนใจในการทำกำไรระยะสั้นกับธุรกิจที่เขาสร้างมากับมือแม้แต่น้อย
ดูเหมือนดีลนี้ อีวาน สปีเกล อาจจะคิดถูก
เพราะเมื่อต้นปีที่แล้ว Snap Inc. ระดมทุนเข้าตลาด NYSE มาด้วยมูลค่าสูงถึง 1,000,000 ล้านบาท ซึ่งสูงกว่าราคาที่ Facebook เสนอซื้อถึง 10 เท่า
สิ่งที่เราได้เห็นคือ ความแน่วแน่ของนายอีวาน สปีเกล ที่รู้ว่าสิ่งที่ตนได้สร้างขึ้นมาคืออะไร และเชื่อในธุรกิจของตนเองจนถึงที่สุด
42 ปีก่อน..
นายโรนัลด์ เวนน์ เป็นผู้ก่อตั้งบริษัท Apple Computer ร่วมกับ สตีฟ จอบส์ และ สตีฟ วอซเนียก
เขาเป็นคนออกแบบโลโก้ของบริษัท Apple รุ่นแรก ซึ่งเป็นรูปเซอร์ไอแซก นิวตัน ผู้ค้นพบแรงโน้มถ่วงโลก กำลังอ่านหนังสืออยู่ใต้ต้นแอปเปิล
นายเวนน์ถือหุ้น Apple Computer อยู่ 10% ในตอนนั้น แต่ก็ตัดสินใจขายหุ้นของบริษัททิ้งหลังจากถือมาเพียง 14 วัน ที่ราคาเพียง 25,600 บาท
โดยเขาให้เหตุผลว่า ตัวเขาเองเพิ่งขาดทุนจากการทำธุรกิจสล็อตแมชชีน และเขาไม่เชื่อมั่นในธุรกิจของ Apple ในตอนนั้น ซึ่งดูแล้วน่าจะเจออุปสรรคอีกมาก
ถึงแม้ว่า Apple จะล้มลุกคลุกคลานจริงอย่างที่นายเวนน์กลัว แต่หลังจากนั้นบริษัทก็เติบโตอย่างก้าวกระโดด จนปัจจุบันมีมูลค่าสูงถึง 30 ล้านล้านบาท
ถ้าคิด 10% จาก 30 ล้านล้านบาท ก็คือ 3 ล้านล้านบาท
ถ้านายโรนัลด์ เวนน์ ยังถือหุ้น Apple อยู่ตอนนี้ เขาก็น่าจะเป็นหนึ่งในคนที่รวยที่สุดในโลก
เรื่องนี้เราได้ข้อคิดอะไร..
ทั้งเควิน ซิสตรอม, อีวาน สปีเกล และโรนัลด์ เวนน์ ต่างเป็นบุคคลแห่งยุคผู้สร้างสิ่งใหม่ๆ ให้คนทั้งโลก
แม้ว่าการตัดสินใจที่ผ่านมาอาจเป็นสิ่งที่ถูกต้อง หรือ เป็นสิ่งที่ทำให้พวกเขาเสียโอกาสทำกำไรมหาศาล
แต่นั่นอาจเป็นการตัดสินใจที่ดีที่สุดแล้ว ในเงื่อนไข และปัจจัยต่างๆ ณ เวลานั้น
ซึ่งบางทีการตัดสินใจขายธุรกิจให้คนอื่น ก็อาจจะเป็นการตัดสินใจที่ถูกได้เช่นกัน ถ้าธุรกิจนั้นถึงจุดที่อิ่มตัวแล้ว
แต่ถ้าเรายังมั่นใจว่าธุรกิจเรายังโตได้อีก ยังทำอะไรได้อีกมาก
ก็อาจจะดีกว่า ถ้าเราจะไม่ขายธุรกิจให้คนอื่น และพยายามทำให้ธุรกิจของตัวเองเติบโตต่อไป
เพราะในที่สุดแล้ว คนที่จะมองเห็นอนาคตของธุรกิจเราได้ดีที่สุด
ก็คือตัวเราเอง..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
.